
PROCES VERBAL

Nr.76 din 25.06.2010

al şedinţei Consiliului de Observatori al Instituţiei Publice Naţionale 

a Audiovizualului Compania “Teleradio-Moldova”
Începutul şedinţei: ora 16:00

Au fost prezenţi:

membrii Consiliului de Observatori Eugeniu RÎBCA, Viorica BOGATU (CUCEREANU), Raisa LOZINSCHI-HADEI, Aurelia PERU-BALAN, Vitalie ŢAPEŞ, Tudor TATARU, Igor MUNTEANU.

Au lipsit: Mariana ŞLAPAC, Viorica MEŞINĂ-PRODAN.

Ordinea de zi plasată pe site-ul www.trm.md:

1. Proiectul de lege cu privire la completarea Codului audiovizualului al Republicii Moldova (art.7 şi art.51).

2. Prevederile conceptuale ale proiectului Codului audiovizualului al Republicii Moldova.

3. Diverse.

E.Rîbca: Stimaţi membri ai CO, stimată audienţă, bună ziua! Sunt prezenţi 6 din 9 membri CO. Supun votului începerea şedinţei.

S-a votat: “Pentru” – unanim (6 voturi).

E.Rîbca: În conformitate cu p.35-36 din Regulamentul CO, au fost respectate toate procedurile în ceea ce priveşte transparenţa, publicarea anunţului, oferirea materialelor pentru examinare membrilor CO. Ordinea de zi a fost publicată pe site-ul www.trm.md pe data de 22 iunie 2010. Propun următoarea Ordine de zi:

1. Alegerea secretarului şedinţei CO din 25 iunie 2010.

2.Proiectul de lege cu privire la completarea Codului audiovizualului al Republicii Moldova (art.7 şi art.51).

3. Prevederile conceptuale ale proiectului Codului audiovizualului al Republicii Moldova.

4. Diverse.

Supun votului aprobarea Ordinii de zi.

S-a votat: “Pentru” – unanim (6 voturi).

E.Rîbca: Prima chestiune a şedinţei de astăzi este Alegerea secretarului şedinţei CO. Doritori la funcţia de secretar CO din rândul membrilor CO sunt? Nu sunt. Ce propuneri aveţi în privinţa candidaturii secretarului şedinţei?

I.Munteanu: V.Bogatu (Cucereanu).

E.Rîbca: Supun votului hotărârea nr.172 Cu privire la alegerea secretarului şedinţei CO din 25 iunie 2010.
S-a votat: “Pentru” – unanim (6 voturi).

E.Rîbca: Aveţi în mape proiectul de lege care figurează pe agenda noastră. Este un proiect de lege cu privire la modificarea şi completarea unor acte legislative. Prin acest proiect de lege se propune expunerea art.16 alin.(2) din Legea privind partidele politice în următoarea redacţie: Tuturor partidelor politice, iar în perioada campaniilor electorale şi candidaţilor acestora la funcţii elective, li se acordă gratuit şi în condiţiile de echitate, în modul stabilit de lege, timpi de antenă la posturile publice de radio şi televiziune. 

De asemenea, se propune completarea art.7 din Codul audiovizualului al Republicii Moldova cu un alineat nou având următorul cuprins: În scopul asigurării pluralismului politic, radiodifuzorii publici vor acorda gratuit şi în condiţii de echitate, timp de antenă tuturor partidelor politice.

Menţionez prezenţa la şedinţa CO a dnei A.Peru-Balan.

De asemenea, se propune completarea art.51 din Codul audiovizualului al Republicii Moldova cu un alineat nou cu următorul cuprins: Compania va acorda dreptul de folosire cu titlu gratuit şi în condiţii de echitate timp de emisie tuturor partidelor politice, care activează în conformitate cu Legea nr.294-XVI din 21.12.2007 privind partidele politice, stabilind o zi unică, ora şi durata emisiunilor radiofonice şi televizate. Fiecare partid politic va avea lunar dreptul la cel puţin 15 minute în cadrul emisiunilor radiofonice şi cel puţin 10 minute, în cadrul emisiunilor televizate. Partidele politice vor prezenta ofertele pentru emisiunile respective, pînă la data de 20 a fiecărei luni, conducerii Companiei, care la rîndul său, în baza acestora, va elabora graficul emisiunilor.

Stimaţi colegi ce opinii aveţi? În raport cu legislaţia existentă, prin acest proiect de lege se introduce norma potrivit căreia partidelor politice li se vor acorda gratuit şi în condiţii de echitate timpi de antenă la posturile publice de radio şi TV şi în perioada post şi preelectorală. La momentul de faţă, prin Codul electoral, acordarea acestor timpi de antenă este prevăzută doar în campania electorală. Acum se urmăreşte instituirea normei prin care şi în afara perioadei electorale să se acorde timp de antenă.
I.Munteanu: Lăsăm la discreţia Parlamentului să adopte această modificare, dar de ce nu sunt menţionaţi candidaţii independenţi? Ei au aceleaşi drepturi ca şi partidele.

E.Rîbca: La momentul de faţă, în legislaţia în vigoare există o prevedere, potrivit căreia în campania electorală se acordă concurenţilor electorali timp de antenă. Astfel, avem două noţiuni: „concurenţi electorali”, care cuprinde partidele şi candidaţii independenţi şi „candidat” – fiecare persoană inclusă într-o listă de partid.
Astfel, în campania electorală celor 101-103 persoane incluse pe listă, trebuie să li se acorde timp de antenă. La momentul de faţă nu există un mecanism de aplicare a acestei norme, care nu s-a aplicat în nicio campanie electorală.
În opinia mea, este evidentă lipsă cunoştinţelor la autorul acestui proiect de lege în domeniul legislaţiei electorale.

R.Lozinschi-Hadei: Candidaţii independenţi sunt doar în perioada electorală. Partidele rămân.

I.Munteanu: Scopul acestui proiect este de a îmbunătăţi cadrul de operare a audiovizualului public.

E.Rîbca: Acest proiect de lege vine în contradicţie cu recentele modificări ale Codului electoral. Am fost în Parlament în acea zi când s-au adoptat modificările la Codul electoral. Proiectul de lege dat are puţine şanse de izbândă, pentru că recent s-au făcut nişte modificări în Codul electoral.

R.Lozinschi-Hadei: Noi de ce îl mai discutăm?

E.Rîbca: Îl discutăm pentru că ne vizează. 

Membrii CO discută.

E.Rîbca: Prin acest proiect de lege partidele politice se investesc cu dreptul de a obliga Compania „Teleradio-Moldova” să difuzeze spoturi publicitare în perioada preelectorală. Credeţi că este corect? Sau emisiuni de 10-15 minute, pentru că în acest proiect de lege scrie: Compania va acorda dreptul de folosire cu titlu gratuit şi în condiţii de echitate timp de emisie.
A.Peru-Balan: Programe, mesaje electorale – da, dar spoturi – nu. Spoturile nu pot fi difuzate gratuit, acestea reprezintă publicitate.
C.Marin: Pe noi ne interesează faptul că este mesaj. Cum este realizat şi forma lui este o altă problemă. Este un mesaj politic.
I.Munteanu: Compania ar putea cere interpretarea. De ce discutăm un proiect de lege?

A.Dorogan: Nota informativă este absolut nefondată.

E.Rîbca: Dle I.Munteanu, vă răspund la întrebarea dvs. Art.52 alin.(3) prevede: „Organele de conducere ale companiei sînt obligate să asigure, în cadrul instituţiei, independenţa editorială, accesul angajaţilor de specialitate la informaţie, libertatea de creaţie, respectarea drepturilor fundamentale ale omului”.
La adresa Companiei a venit o scrisoare din partea Parlamentului în ceea ce priveşte acest proiect de lege. O nouă normă care se instituie este: Compania va acorda dreptul de folosire cu titlu gratuit şi în condiţii de echitate timp de emisie tuturor partidelor politice, stabilind o zi unică, ora şi durata emisiunilor radiofonice şi televizate.
Trebuie să acordăm într-o zi fiecărui partid câte 10 minute, ceea ce reprezintă 300 minute, adică 5 ore pe zi. La radio e mai mult.
A.Peru-Balan: Cândva la TV se punea pe post „Ora opoziţiei”. Care erau criteriile de selectare a protagoniştilor? Poate să ne inspirăm din ceva mai vechi.

C.Marin: Trebuie să răspundem la o întrebare foarte clară. Noi vrem şi acceptăm o aşa practică prin care Compania va fi obligată să acorde timp sau nu? Care sunt avantajele şi dezavantajele pentru public, actori politici, Companie? Am solicitat opinia CO pentru că suntem împotriva acestei legi. Acest punct de vedere îl vom promova în continuare, vom prezenta toate argumentele de rigoare comisiei parlamentare. Ne interesează şi punctul de vedere al CO. A fost iniţiativa mea şi am cerut să ni se prezinte toate documentele.
S-a discutat problema dată, fără să ne invite pe noi. Suntem vizaţi. Am aflat după ce s-a discutat. Comisiile parlamentare au dat aviz pozitiv acestui proiect de lege.
A.Peru-Balan: Aici este un interes al partidelor.

C.Marin: Trebuie să reieşim din interesul publicului şi al Companiei, în calitate de radiodifuzor public. Se comite o ingerinţă în independenţa editorială. Mâine se poate întâmpla ca să vină sindicatele şi să spună că vor 5 minute să aibă la radio şi 10 la TV. După aceasta pot veni şi organizaţiile neguvernamentale.
Din punctul nostru de vedere, asemenea practică nu poate fi acceptată. Aceasta contravine prevederilor Codului audiovizualului şi bunelor practici ale radiodifuzorilor publici din lume.
Am stat de vorbă cu 3 experţi din Slovenia şi EBU. Au rămas foarte miraţi că la noi se abordează problema în felul acesta. 
Înţeleg temerea unor partide că nu se văd pe sticlă. Trebuie să respectăm maxim de corect pluralismul de opinie, prezentarea echilibrată a forţelor politice. Trebuie să o facem consecvent şi să urmărim prezenţa unui spectru cât mai larg de formaţiuni politice. Avem de lucru foarte mult în domeniul respectiv, dar să nu acceptăm formula prin care ni se impune să acordăm gratuit timp de antenă. Altfel, vom avea propagandă, agitaţie politică la radiodifuzorul public.
Am avut în vizită un reprezentant al unei formaţiuni politice, care a venit cu un spot publicitar, căruia i-am spus că spotul are tentă electorală şi nu-l pot accepta. Trebuie să avem reguli clare de joc ca să nu apară asemenea tentative. Trebuie să punem o stavilă acestor tentative, să nu fim instrumente ale partidelor.

A.Peru-Balan: Poate ar trebui să lansaţi o rubrică nouă în cadrul emisiunilor politice.

C.Marin: Noi trebuie să extindem diversitatea politică în emisiunile existente. Trebuie să prezentăm acest spectru ca partidele politice să nu aibă pretenţii şi să se simtă confortabil.

A.Peru-Balan: A venit vreun partid politic cu o plângere, este vreun argument?

A.Dorogan: Nu. Dacă zeci de partide sunt înregistrate, dar nu au activităţi, cum ar trebui să le reflectăm? Nu poţi să le dai atâtea minute.

C.Marin: Noi trebuie să prezentăm pluralismul, dar el nu se face prin prezentarea tuturor partidelor. Este punctul nostru de vedere. Am vrea să audiem punctul de vedere al CO.
Am expediat proiectul dat la unele ONG-uri, pentru ca să vină cu opiniile lor. Am primit primul aviz. Aşteptăm altele ca să înţeleg, poate nu avem dreptate.

A.Peru-Balan: Ce fac vecinii nostri?

A.Dorogan: Practica occidentală nu acceptă lucrul acesta. Radio România are timp de antenă pentru partidele parlamentare. În general, în ţările membre UE nu există practica aceasta.

A.Sîrbu: Unul din criterii este notorietatea acestui partid. Ei au sondaje, care spun clar cât de important este partidul pentru societate. În baza aceasta, primele 5 partide cele mai importante au acces.

C.Marin: Nu putem utiliza experienţa României, unde Societatea Română de Radiodifuziune are 18 posturi radio, iar noi – unul. Acolo minutele acordate partidelor „se diluează” în ţesutul general. Dacă vom avea 7 ore la radio, vom fi un „propagandist colectiv”.
I.Munteanu: Cred că trebuie să lăsăm de o parte acest proiect de lege pentru că nu ştim dacă e vreo şansă să fie adoptat. În următoarele luni de zile se va lucra foarte puţin în Parlament. Nu cred că are vreo şansă să treacă. Dacă va trece, vom încerca să intervenim.

A.Dorogan: El este deja avizat. Guvernul i-a dat aviz pozitiv. Doar o comisie parlamentară a dat aviz negativ.

I.Munteanu: Atunci să luăm o decizie a CO şi să prezentăm un aviz juridic.

E.Rîbca: Am pregătit un proiect de hotărâre. Vreau să-i dau citire.
1. Se consideră inoportună adoptarea proiectului Legii cu privire la modificarea şi completarea unor acte legislative, ca fiind în contradicţie cu prevederile Codului audiovizualului al Republicii Moldova.

2. Preşedintele Companiei, directorul radiodifuziunii şi directorul televiziunii vor asigura implementarea prevederilor art.7 alin.(2) din Codul audiovizualului al Republicii Moldova.

Argumentarea este expusă aici. Este vorba de art.51 alin.(1) lit.a): „Atribuţiile companiei sînt: a) elaborarea, producerea, difuzarea emisiunilor radiofonice şi televizate …marcate de calitatea înaltă...
Art.52 alin.(2): „Independenţa editorială şi de creaţie include dreptul exclusiv al organelor de conducere ale companiei de a adopta, în limitele stabilite de prezentul cod, decizii cu privire la: a) elaborarea politicii editoriale, adoptarea şi modificarea grilei de emisie a companiei; b) organizarea activităţii editoriale şi de creaţie; c) conceperea şi producerea programelor, inclusiv a celor de ştiri şi actualităţi; d) alte activităţi stabilite de prezentul cod şi/sau de Consiliul de Observatori al Companiei” şi art.52 alin.(3) căruia i-am dat citire ceva mai devreme.  

Este propunerea unui membru CO. Poate sunt alte propunerei?

V.Cucereanu: Trebuie să luăm atitudine faţă de proiectul de lege.

 V.Ţapeş: Atunci când fac trimitere în Nota informativă: Este de menţionat, că în prezent există un act normativ de acest gen, şi anume Hotărîrea Parlamentului nr.785 din 18.11.1991 privind acordarea dreptului de folosire cu titlu gratuit a timpului de emisie la Radioteleviziunea Naţională partidelor şi altor organizaţii social-politice, însă, cu regret, acesta este totalmente depăşit şi nu poate fi aplicat în practică. Această hotărâre mai are efect?

E.Rîbca: Despre această hotărâre ştiu doar acei care vor să afle despre aceasta. 
Membrii CO discută.

E.Rîbca: Supun votului hotărârea nr.173 Cu privire la proiectul Legii cu privire la modificarea şi completarea unor acte legislative. Alte propuneri sunt?

S-a votat: “Pentru” – unanim (7 voturi).

A.Peru-Balan: Dle Preşedinte, am întârziat puţin şi vă rog la Diverse să includeţi un demers.
E.Rîbca: Avem o hotărâre standard la fiecare şedinţă prin care stabilim Ordinea de zi. Putem include la Diverse. Dna A.Sîrbu avea un subiect. 
Următoarea chestiune de pe Ordinea de zi este Proiectul Codului audiovizualului al Republicii Moldova.
Stimaţi colegi, vă propun să discutăm la nivel de principiu anumite prevederi ale proiectului noului Cod al audiovizualului. Este vorba de un nou cod care are ca obiect de reglementare şi activitatea radiodifuzorului public. Am invitat la această şedinţă coautorii acestui proiect. Dra D.Costin este prezentă. Au promis că vin şi dnii I.Bunduchi şi V.State. Până atunci, vreau să ascultăm opinia reprezentanţilor administraţiei.

C.Marin: Vă rugăm să revenim la subiectul propus. Vrem să vă oferim unele informaţii care se produc la Moldova 1.
A.Sîrbu: Dacă aţi urmărit „Mesager”-ul, probabil, aţi remarcat un anunţ prin care este spus că de azi până la 1 iulie nu vom avea prezentator în studio la programul de limba română.
Nu s-a întâmplat nimic grav, facem nişte modificări în studioul „Mesager”-lui. Ne propunem, de la 1 iulie, să ieşim cu generic nou, cu prezentator nou, inclusiv va reveni prezentatorul în programul de limbă rusă.
Am legat aceste schimbări de 1 iulie pentru că este aniversarea „Mesager”-ului. Acest program împlineşte 20 de ani. Este cel mai popular şi vechi program de ştiri din Moldova. În afară de schimbările la ecran, am invitat echipa primului „Mesager” pe 1 iulie.

Astea sunt câteva schimbări. Am aici noul generic al „Mesager”-ului.

Membrii CO privesc noul generic.

A.Peru-Balan: Parcă e o emisiune socială, dar nu informativ-politică.
A.Sîrbu: La imagine mai lucrăm. Am selectat ceea ce am găsit. Vom filma zilele astea, dar timpul nu a ţinut cu noi.
A.Dorogan: Sunt necesare nişte imagini simbolice din ţară.

C.Marin: Nu trebuie să punem actori politici în imagine.
A.Peru-Balan: Nu e vorba de actori, sunt necesare nişte evenimente. Putem pune genericul acesta şi la „Baştina”.

C.Marin: Sunt de acord cu nişte simboluri ale Moldovei, poate nişte evenimente de anvergură.
Membrii CO discută.
E.Rîbca: Propun să revenim la subiectul din Prevederile conceptuale ale proiectului Codului audiovizualului al Republicii Moldova.
Aş propune să scăpăm de elementul formalist al discuţiilor şi să trecem la discuţia propriu-zisă. Am înţeles că administraţia Companiei trebuie să plece. Ofer cuvânt administraţiei.

C.Marin: Îmi vine greu să spun ceva despre proiect, pentru că încă nu este. Din acest punct de vedere nu mă pot pronunţa. Sunt câteva capitole în prima redacţie. Sunt câteva poziţii clare. Aş vrea să formulez câteva întrebări faţă de autori.

Care este scopul elaborării noului cod? Ce va schimba? Ce va aduce nou, mai bun pe piaţa mediatică? De ce credeţi că modalitatea de desemnare a Consiliului Audiovizualului este mai potrivită decât actuala schemă? De ce credeţi că separarea TV de radio este o necesitate vitală pentru RM?
I.Bunduchi: Vă salut pe toţi şi vă mulţumesc că ne-aţi invitat la şedinţa CO. Astfel vom discuta probleme de interes comun.
Elaborarea unei noi legi este condiţionată de volumul mare al modificărilor, ce urmează a fi promovate în legislaţia în domeniu.
Actualul cod nu a contribuit la dezvoltarea coerentă a domeniului şi nu a oferit independenţă nici autorităţii de reglementare şi nici radiodifuzorului public. Actualul cod are anumite prevederi care „se bat cap în cap”, chiar şi în ceea ce vă priveşte: cine elaborează Caietul de sarcini? Un articol spune că CO, altul – preşedintele Companiei.

Nu este asigurată dezvoltarea coerentă, deoarece sunt foarte multe prevederi bune, dar principialele lipsesc: modul de finanţare a autorităţii de reglementare şi a radiodifuzorului public. Or, finanţarea se face de la bugetul de stat. Când se face astfel, nu poate fi independenţă decizională.

Potrivit legislaţiei în vigoare, membrii autorităţii de reglementare trebuie să fie propuşi de societatea civilă. Acest lucru nu a exclus angajarea politică a membrilor CCA. Mai mult ca atât, faptul că legislaţia le acordă inamovibilitate nu a avut ca efect şi responsabilizarea membrilor CCA. Finanţarea anuală de la bugetul de sat a CCA reprezintă o posibilitate a ingerinţelor politice. Aşa se întâmplă şi cu radiodifuzorii publici. Faptul că sunt finanţaţi din bugetul de stat nu este conform practicilor europene. Sunt şi alte modalităţi. Fie din bugetul de stat, dar pe o perioadă mai mare (BBC – 10 ani), fie prin taxe. Iată doar câteva momente care fac ca legea actuală să necesite îmbunătăţiri substanţiale.

La a doua întrebare aş vrea să răspund scurt. Ar putea autoarea compartimentului, dra D.Costin, să completeze. CA (Consiliul Audiovizualului), deoarece CCA nu este doar coordonator, are foarte multe atribuţii. Atunci când spunem „coordonator”, reieşim din sensul cuvintelor care formează această sintagmă.

De ce o asemenea modalitate de constituire a CA, pentru că membrii CCA sunt desemnaţi de către societatea civilă. Dacă avem un caz de corupţie, cine răspunde? Nimeni. Să zicem, avem caz de corupţie. Maxim cum poate fi pedepsit CCA este să fie respins de către Parlament prin raportul anual şi se dă din deget ca să se facă în 30 de zile un plan de înlăturare a neajunsurilor.

Au fost hărţuiţi mai mulţi membri ai CCA de la intrarea în vigoare a Codului. Cine dintre ei „au făcut tam-tam”? Aceasta înseamnă că au fost numiţi politic. Apropo, APEL înaintează pentru locul din CCA doi candidaţi. Eventual, în cazul în care acesta va vota aşa încât membrii APEL vor considera că nu este judicios, noi vom face conferinţă de presă de fiecare dată. Vom spune că nu suntem de acord. I-am prevenit: vă duceţi încolo şi dacă activaţi ilegal sau nejudicios să vă aşteptaţi la o taxare în modul acesta.
D.Costin ar putea adăuga mai multe.
Sunt autorul capitolului Radiodifuzorii publici şi comunitari. De ce urmează de fie separat radiodifuzorul public? În realităţile moldoveneşti sunt ingerinţe masive asupra radiodifuzorului public naţional. Când sunt dispersaţi, e mai greu „să pui capacul”, decât când sunt împreună. Cel puţin unul ar putea funcţiona altfel. Bunăoară, radio pentru că i se acordă mai puţină importanţă.
Alt motiv ar fi că radio oriunde este în componenţa unei structuri mixte, este în rol de cenuşăreasă. Faceţi o anchetă în rândul angajaţilor Companiei „Teleradio-Moldova” şi veţi vedea dacă se simt parte a unui organism. Nu, ei se simt parte a două organisme. Unirea aceasta este artificială. 
În situaţia aceasta, ceea ce a arătat Compania „Teleradio-Moldova”, de când încearcă să devină radiodifuzor public, politicile editoriale şi conţinutul ştirilor erau aproape identice. Au arătat acelaşi lucru şi monitorizările de la 2004 încoace.
În opinia noastră, când sunt două structuri separate, ar putea creşte şansa ca programele să se diversifice. Atunci am putea avea programe diferite.
Acestea sunt trei motive din care am considera că ar merita despărţirea. De ce trebuie să răspundă TV pentru radio şi invers?
După mine, sunt suficiente motive ca să încercăm să trăim aparte. Tendinţa de convergenţă este un motiv fals invocat, pentru că în actualele condiţii tehnice, poţi face servicii multimedia şi în cadrul radio şi la TV cu acelaşi succes. Nu este nevoie să fie împreună.

A.Dorogan: Trebuie să discutăm serios aceste probleme. Discuţiile de abia au început. Avem în faţă primele schiţe. Se ştie că a fost o discuţie amplă chiar în Casa Radio. Ideea era să se stabilească filosofia: ori se ajustează prezentul cod, ori se elaborează altul. Dacă este vorba de o reformă serioasă a codului, atunci trebuie să revenim la un cadru separat, cu legi separate.
O problemă importantă se referă la compartimentul Serviciului public al audiovizualului: împreună sau separat? Ca în orice fenomen sunt avantaje şi dezavantaje. Trebuie foarte atent să le judecăm.

Am fost, sunt şi voi rămâne adeptul separării. Am spus aşa când am venit la concursul CO. Poziţiile nu mi le schimb, dar trebuie să judecăm lucrurile obiectiv. În Occident, în familia noastră UER, tendinţele de împreunare a acestor servicii sunt clare, ferme. Pe de o parte e bine, pe de altă parte e rău. Sunt de acord cu faptul că poate fi un control puternic din partea puterii asupra acestor mijloace, e mai bine să fie separate. Când nu e multă democraţie, este mai bine să fie separate. În condiţiile când în societate este democraţie şi libertate, atunci e bine să fie împreună.

Aceste lucruri trebuie foarte clar să le discutăm. Nu avem prea mult timp.
I.Bunduchi: Sperăm ca până la 1 ianuarie să avem definitivat proiectul noului Cod, după care să începem ...

A.Dorogan: Dacă ziceţi că va fi un alt cod, de ce să nu ne gândim şi să fie o lege cadru pentru audiovizualul şi o lege separată pentru audiovizualul public. Aceasta ar aduce o anumită ordine în legislaţia noastră.

I.Bunduchi: Sunt practici europene: în anumite ţări fiecare segment este reglementat de o lege separată. Este lege separată pentru cabliştii, radiodifuzorii publici etc.
Cât ar putea dura acest lucru? În fond este vorba de efort şi lucru fizic. E o iniţiativă privată. Patru experţi din cadrul APEL au scris un proiect, în august l-au înaintat, în decembrie a fost acceptat şi ne-am apucat de lucru. Când am putea face 7 legi? Poate am putea în mod armonios combina într-un singur cod toate aceste lucruri.
A.Peru-Balan: Important e ca preşedintele să nu fie propus de şeful statului.

I.Bunduchi: Zic şi da, şi nu. Astăzi cine răspunde la CCA? Se plâng că merg prost treburile.

A.Peru-Balan: Separarea se cere. Aţi spus că TV a prezentat un interes mai mare pentru partidele politice, când vor ajunge discuţiile la finanţare, radio ar putea deveni o „cenuşăreasă”. Pentru TV se vor găsi bani, iar radio va trăi zile negre.
E.Rîbca: A fost o solicitare din partea a 3 membri de a face o pauză de 10 minute.
După pauză.
E.Rîbca: Continuăm discuţia pe marginea Prevederilor conceptuale ale proiectului Codului audiovizualului al Republicii Moldova.
A.Peru-Balan: Care este totuşi funcţia CO? Am înţeles că interpretăm în mod eronat atribuţiile.

I.Bunduchi: O întrebare foarte bună, pentru că ţine de celula societăţii – familia. Cam aşa trebuie să abordăm CO. Ce este? În opinia mea, în actualul cod este scris foarte eronat ce este CO. Conducerea IPNA înseamnă CO, preşedintele Companiei, directorii radiodifuziunii şi televiziunii. Semnificaţia sintagmei: Consiliul de Observatori sau Consiliul de Conducere. CO este organ de conducere. E anapoda.

Ideea unui organ de supraveghere … Or acest organ ar trebui să fie în mijlocul publicului şi să vegheze ca organele de stat să nu se amestece în treburile editoriale ale radiodifuzorului public. În situaţia în care sunt aceste ingerinţe spunem întregului public: Dlor contribuabili, uitaţi-vă ce se întâmplă! Cum se întâmplă azi cu cele 10-15 minute: este o ingerinţă directă a partidelor politice. Legislaţia spune că controlul se face doar prin raportul anual în Parlament şi nu altfel.

CO ar trebui „să bată clopotele” şi să spună societăţii ce se întâmplă. Avem radiodifuzor ce trebuie să transmită un mesaj necomercial şi vrea cineva să ne fure acest serviciu. Aşa l-aş vedea eu, nu ca pe un organ de conducere, dar în calitate de organ reprezentativ al publicului.
Întrebări vor fi, pentru că nu există practici asemănătoare în Europa. În anii 80 ai secolului trecut de abia a fost deetatizat radio. Radioul era în proprietatea statelor ţărilor Europei Centrale. Începând cu acea perioadă au apărut radio comerciali.

Radio şi TV de stat au încercat să fie făcuţi după modelul BBC. Fiecare cum a putut. Recomandările Consiliului Europei nu sunt foarte categorice: guvernele vor face astfel încât să dezvolte serviciul public... să nu fie ingerinţă, să finanţeze suficient pentru a-şi îndeplini misiunea.
De aceea, zic că nu sunt modele unice. Am prevăzut un CO separat – reprezentant al societăţii, care este plătit şi lucrează pe principii permanente şi are foarte mult de a face cu radiodifuzorul public şi puţin cu CA. Potrivit proiectului noului cod, organul de reglementare urmează să se ocupe de celelalte, iar CO să aibă în grijă funcţionarea pentru public. Propunem un CO unic pentru radiodifuzorul naţional şi două CO pentru doi radiodifuzori publici regionali.

V.State: CO urmează să vegheze dacă politicul se amestecă în treburile radiodifuzorului public, dar şi să urmărească cum administraţiile îşi respectă misiunile de interes public în materie de conţinut.
A.Peru-Balan: Dacă vorbim de calitatea conţinutului, CO urmează să intervină?

I.Bunduchi: Este unanim acceptat la nivel european că misiunea radiodifuzorului public este următoarea:
- acces universal la serviciile radiodifuzorului public, adică să poată fi ascultat şi privit pe tot teritoriul de către oricine;
- taxe foarte joase, ca fiecare persoană să poată plăti;
- diversitatea de programe – pentru toate categoriile.
V.Tabunşcic, când a fost întrebat în Parlament de ce nu a reacţionat CO la interpelarea privind „Rezonans”-ul, a răspuns: nu se poate tăia găina care face ouă de aur. Bine, radiodifuzorul public nu trebuie să alerge după rating. Muzica clasică, emisiunile religioase, pentru copii nu aduc rating, dar trebuie să fie aici. 
R.Lozinschi-Hadei: Spuneaţi că membrii CO sunt numiţi politic?
I.Bunduchi: Niciun fel de politic. La CA un membru urmează să fie numit politic şi urmează să fie demisionat dacă va fi respins raportul anual. Nu aşteptăm 6-7 ani.
A.Peru-Balan: Şi celelalte 4 funcţii vor fi politizate: vor trece prin Parlament, nu li se dă votul pur şi simplu.

I.Bunduchi: E adevărat, nu ştim care este mecanismul ideal. Am avut numiţi politic, nu a funcţionat. Am avut înaintaţi din societatea civilă – nu funcţionează.

Aş vedea finanţarea CO cu 30% din bugetul de stat,  restul dintr-un anumit procent din publicitatea comercială. În toată lumea sunt două tipuri de reclamă: comercială şi necomercială.

V.Ţapeş: Scrie că 1%.

I.Bunduchi: Da, pentru că nimeni nu a calculat cât va fi bugetul estimativ al CO pentru un an.

A.Peru-Balan: Aceasta ar însemna că bugetul CO va fi constituit din bugetul Companiei. 
V.Ţapeş: Publicitatea este în „acelaşi buzunar”.

I.Bunduchi: De fapt, bugetul de stat e în „acelaşi buzunar”. E una când stai cu mâna întinsă şi alta cînd gestionezi tu.

V.Ţapeş: Mai mulţi ani în urmă am încercat să realizez cu regretatul C.Pîrţac un film despre V.Ciutac. Am solicitat sponsorizare. Am publicat în ziar. Nimeni nu a transmis nimic.

I.Bunduchi: Granturile şi donaţiile nu vin singure. Noi elaborăm acest proiect timp de un an din contul unui grant. Nimeni nu ţi le dă, trebuie să le cauţi. În lume sunt mai mulţi bani, decât putem cheltui.
Mecanismul de finanţare îl considerăm foarte important, deoarece potrivit recomandărilor Consiliului Europei, finanţarea trebuie să fie garantată radiodifuzorului public.

Am specificat „donaţii şi granturi”, dar dacă vrea cineva să facă o donaţie şi nu e specificat în lege, nu va fi posibilitate. Mai bine să fie prevăzută. 

R.Lozinschi-Hadei: De ce optaţi pentru introducerea taxei?
I.Bunduchi: Pentru că este o practică foarte largă şi un mecanism prin care apropii publicul de radiodifuzorul public.

R.Lozinschi-Hadei: Cred că îl îndepărtezi. În momentul când există atâtea TV gratuite, omul de la ţară nu o să scoată un leu să-l dea.

I.Bunduchi: Da, este o asemenea convingere în societate, mai ales la nivel politic. Şi astăzi locuitorii din Chişinău plătesc câte 1 leu pentru „radiotocikă”, care nu mai este de 20 de ani.
Membrii CO discută.

I.Bunduchi: Taxa de licenţă are mecanisme diferite în ţări diferit. În unele state este inclusă în taxa pentru electricitate, spre exemplu.
V.Ţapeş: Regret că nu este nici preşedintele Companiei, nici directorii. Art.45, alin.(1) Colegiul administrativ exercită conducerea generală şi este responsabil de întreaga activitate a radiodifuzorului public pe principiile prevăzute de legislaţia în vigoare. Nu consideraţi că atât timp cât funcţionează împreună radio şi TV, acest colegiu administrativ dublează CO? Care este rostul acestui colegiu administrativ, atunci când la radio şi TV este un consiliu artistic?

I.Bunduchi: CO alege Directorul General. Directorul General îşi alege echipa şi responsabilii. Azi, CO desemnează preşedintele şi doi directori. Dar dacă directorii nu sunt compatibili? Dacă directorilor nu le plac şefii de departamente, ce pot face? Dacă vine cu raportul anual la CO şi 2/3 din Caietul de sarcini nu este îndeplinit, este demis. Acesta este mecanismul de implementare.
Membrii CO discută.

V.Cucereanu: Am nişte întrebări în legătură cu art.38 care prevede divizarea radio de TV. Prevederea îmi dă de bănuit. Am fost martoră în 1994 cum, sub pretextul schimbării statutului Radiodifuziunii Naţionale în Companie de stat, s-au făcut mari epurări. Acelaşi lucru s-a urmărit şi s-a realizat în 2004 prin schimbarea statutului Companiei de stat în una publică. Am impresia că lucrul acesta există şi aici. Ideea că radio este „cenuşăreasă” nu mă convinge.
Radio în orice ţară cedează întâietatea în favoarea TV. Vreau să ştiu, dacă divizarea o să aibă la bază lichidarea şi disponibilizarea salariaţilor. Acesta s-a produs de două ori.
E mai productivă varianta când radio şi TV se dezvoltă împreună. Am fost şi eu o perioadă adeptul separării. Acum cred că e mai eficient să dezvolţi internetul, să faci site-uri, să dai ştiri de interes public. Procedura aceasta va presupune disponibilizări?

I.Bunduchi: Nu ştim, cum ar putea fi aceasta.

V.Cucereanu: Înţeleg foarte bine că există un balast aici. Nu mi-ar plăcea să se meargă pe calea care s-a mers de două ori. Să mai supui unor asemenea experimente oamenii, nu ştiu dacă e bine.

I.Bunduchi: Aici nu se spune nimic despre disponibilizări, deşi schimbarea spre bine presupune şi nişte acţiuni. Dacă nu vrem schimbare, lăsăm aşa. Nu are nimic internetul cu radio şi TV separat. Ce are una cu alta? Se dezvoltă bine ambele.

Dacă se schimbă puterea, s-ar putea ca radio să scape. Tendinţa aceasta a fost la vrerea guvernelor, nu a ziariştilor. E mai uşor să verifici un punct, decât două.

E foarte complicat să faci o lege, dacă te gândeşti că practica noastră e numai proastă. Legea nu se face ca să perpetuăm o situaţie. Pe de altă parte, cum am spune azi, câţi oameni sunt necesari la TV şi câţi la radio?
R.Lozinschi-Hadei: Directorii, cred, că îşi dau seama.
I.Bunduchi: Poţi să stai un an de zile şi să nu te dumireşti. Toţi ştiu că este mult balast, dar nimeni nu ştie cât.

În lume sunt mai multe practici. Atunci când au venit tehnologiile informaţionale, angajaţi au fost disponibilizaţi în toată Europa. Celor care sunt disponibilizaţi li se plăteşte un salariu lunar pentru fiecare an lucrat în radio sau TV. Ai lucrat 30 de ani, înseamnă că ai 30 de salarii lunare. Fie că le găseşte instituţia locuri de muncă în alte parte. Este practica Cehiei. După mine, aceasta ar fi o abordare mai umană faţă de aceşti colegi, decât să zumzăim la toate colţurile că nu se face treabă.
Ceva trebuie de făcut. În toată lumea au fost disponibilizări. Nu vorbesc de epurări. Legislaţia viitoare nu presupune epurări, ci doar un cadru juridic care să permită dezvoltarea domeniului. Nu este vorba despre epurări. Iarăşi ne bazăm pe practica noastră.
V.Cucereanu: Dacă revenim la istoria Companiei “Teleradio-Moldova”, au fost perioade când radio şi TV nu au fost egale sub aspectul calităţii. Fiind într-o structură ele s-au dezvoltat diferit.

I.Bunduchi: Am făcut monitorizări în 2004-2009. Avem tot dreptul să spunem că erau identice programele de ştiri: aceleaşi evenimente. Atunci erau controlate.

Practica de a retransmite ultimele 15 minute din meciul de fotbal la radio. Care a fost reacţia celor de la televiziune? Că nu suntem un organism comun.
Vorbim de nişte lucruri care sunt, de fapt, unite artificial. Nu recunosc cei de la televiziune că colegii lor de la radio sunt colegi dintr-o instituţie.

R.Lozinschi-Hadei: Nu este important ce simte omul în interiorul lui.

I.Bunduchi: Avem raţionamentele noastre. Este adevărat că ar fi foarte greu de împărţit colectivele artistice.

E.Rîbca: Stimaţi colegi, mai aveţi întrebări?

A.Peru-Balan: Vedeţi deja ce probleme trebuie să apară. Iată şi primii şomeri de la Moscova.

I.Bunduchi: De aceea nu trebuie să ne plângem că vrem în Europa.

T.Tataru: Pe timpuri, postul de radio şi postul de televiziune erau recepţionate în toată Moldova. Astăzi oamenii nu au aparate de radio, care erau numite “radio tocika”. Se aude Vocea Basarabiei, Radio Antena C etc.
Radio Moldova şi Moldova 1 nu se recepţionează. La Nord nu se uită la Moldova 1, ci la posturile ucrainene.
Din punct de vedere tehnic posturile noastre nu sunt asigurate. Omul plăteşte pentru a şti ce se întâmplă în ţară.

I.Bunduchi: Tocmai de aceea vorbeam de segmentul tehnic, tehnici speciale de televiziune. De ce sunt pete albe în Moldova? De ce Prime TV acoperă mai bine teritoriul naţional decât Moldova 1? De ce la Poşta Veche nici azi unele mahalale nu au putut niciodată recepţiona Moldova1?

V.Ţapeş: Nici Radio Moldova nu se recepţionează.

I.Bunduchi: La ce bun să investim în calitatea programelor, dacă ele nu ajung la beneficiari? E o întrebare bună şi e o problemă foarte mare. Dacă directorul de radio sau televiziune pune în sarcina directorilor tehnici în 2 luni să fie acoperit şi dacă nu se întâmplă lucrul acesta, ce păţesc?

E.Rîbca: Dle I.Bunduchi, nu păţesc nimic pentru că deservirea semnalului este o atribuţie a Î.S. „Radiocomunicaţii”, care este monopolist. Am discutat problema aceasta în ordine administrativă. Pentru a face o expertiză tehnică, trebuie să ne adresăm la experţii de la „Radiocomunicaţii”. Ei trebuie să verifice totul pentru că doar ei dispun de utilajul necesar.

I.Bunduchi: De ce directorul de la Prime poate să lucreze cu monopolistul şi de ce la Moldova 1 nu poate? Eşti monopolist pentru toţi nu doar pentru Moldova1. Aveţi dreptate, „Radiocomunicaţii” e monopolist.

R.Lozinschi-Hadei: Ei zic că sunt datorii şi nu pot face reparaţii.

E.Rîbca: Stimaţi colegi, aveţi întrebări, mai sunt intervenţii?

I.Bunduchi: Întrebări vor fi foarte multe pentru că abia este începutul.

E.Rîbca: Dle I.Bunduchi, dră D.Costin, vă mulţumesc mult pentru participarea la acest început de dezbateri. Consider că este foarte importantă pentru membrii CO participarea la aceste dezbateri. Acest proiect de lege ne vizează în mod direct.

Vreau să le spun colegilor că atunci când lucram la proiectul a trei legi, Legea audiovizualului, Legea instituţiei publice naţionale a audiovizualului şi Legea privind instituţia privată a audiovizualului în 2000 şi 2001, nici nu visam că aceste proiecte de legi vor ajunge legi. Cred că exact se va întâmpla şi în acest caz.
Această dezbatere am văzut-o oportună în perspectiva analizei unor momente principiale din acest proiect de cod, examinări care ar putea să ajute şi autorii, care ar putea să ne ajute şi pe noi în înţelegerea lucrurilor. Vă mulţumesc.
Stimaţi colegi, pentru Diverse sunt două scrisori.
Găsiţi, vă rog, apelul semnat de N.Scorpan. Semnatarii s-au adresat administraţiei Companiei pentru a obţine accesul la anumite informaţii. Aveţi prima pagină – Apelul către Consiliul de Observatori, a doua pagină este scrisoarea adresată Companiei şi paginile trei-patru, reprezentând răspunsul administraţiei. Pentru a nu examina această scrisoare în lipsa administraţiei, propun să lăsăm examinarea ei pentru următoarea şedinţă.
E.Rîbca: A doua scrisoare este semnată de O.Brega. Este adresată Companiei şi transmisă la CO pe data de 05 februarie. Am avut un demers către preşedintele Companiei privind prezentarea informaţiei despre acest demers. Preşedintele a dat răspuns la această scrisoare. Intenţionez să supun votului proiectul hotărârii CO…
Avem două posibilităţi:
a) amânăm examinarea. Dacă adoptăm această hotărâre, chiar mâine îl telefonez pe dl O.Brega şi îl anunţ că vom pune discutarea acestei scrisori în agendă;
b) adoptăm o hotărâre prin care luăm act că preşedintele Companiei a oferit răspuns la această scrisoare.

Voci: A doua variantă.
E.Rîbca: Supun votului hotărârea de a se lua act de răspunsul preşedintelui Companiei transmisă dlui O.Brega.

S-a votat: “Pentru” – unanim (6 voturi).

A.Peru-Balan: Am întocmit un demers.

Se discută.
E.Rîbca: Vă rog să-i daţi citire.
A.Peru-Balan: Prin prezentul demers, vă atenţionez asupra unor noi nereguli comise de subalternii dvs în procesul de reflectare a evenimentelor, care trebuie să fie unul bazat pe principiile corectitudinii, echidistanţei şi profesionalismului - misiune de bază a unui serviciu public de televiziune.

La 23 iunie 2010, în ediţia de sinteză a zilei „Mesager” în limba română, pusă pe post la orele 19.00, a fost difuzat un subiect care se referea la aderarea Partidului Democrat din R. Moldova la Internaţionala Socialistă. 

Fiind după conţinutul său un gen de informaţie neutră, aceasta a fost urmată în mod cu totul inexplicabil (motivele urmează a fi elucidate de dvs) de opinia sceptică a editorialistului de la ziarul „Jurnal de Chişinău”, Nicolae NEGRU, potrivit căruia evenimentul ar fi fost lipsit de importanţă pentru electorat, deoarece acesta apreciază partidele politice după modul în care îşi respectă promisiunile. Astfel, autorul opiniei sugerează telespectatorilor că s-a produs de fapt un pseudo-eveniment, care nu merită atenţie... 

În opinia mea, intercalarea inopinată a acestui comentariu (nu numele autorului are importanţă, ci gestul în sine al TV) constituie o discreditare a respectivului partid în ochii electoratului şi un act de manipulare a opiniei publice de către postul de televiziune „Moldova1”, care a făcut uz de „tehnicile” de tristă faimă privind distorsionarea faptelor, urmărind prezentarea unei victorii în plan internaţional ca fapt banal, neimportant sau chiar fleac. Dacă autorii acestui subiect de televiziune ar fi fost de bună credinţă, aceştia ar fi putut solicita opinia unui politolog, istoric, care să explice telespectatorului esenţa acestei doctrine clasice, originea, evoluţia în timp, ponderea în Parlamentul UE etc. Un asemenea gest ar fi fost justificat. Cred totuşi, că într-o ediţie informativă, dinamică, era suficientă doar prezentarea evenimentului şi opinia protagoniştilor.

Constat, cu regret, două încălcări, care prejudiciază grav imaginea postului public de televiziune:

Primo. A fost utilizat un comentariu totalmente inoportun şi pretenţios în acest context, or, evenimentul nu ţinea de vreo competiţie politică internă, care s-ar fi încadrat în obligativitatea  pluralismului de opinii. E ca şi cum a-i cere un comentariu pe marginea zilei de naştere a cuiva. 

Secundo. Devine îngrijorător faptul că televiziunea publică, prin comentarii de acest gen, tratează telespectatorii ca pe o turmă necărturară, rătăcită, limitată din punct de vedere intelectual, stimulând astfel o cultură politică şi civică primitivă, opusă celei participative, bazată pe cunoaştere, raţiune şi opţiune conştientă. 

În cazul dat, M1 urma să prezinte lucrurile exact invers decât a făcut-o, or, în contextul aspiraţiilor noastre de asociere la UE, asemenea evenimente, care denotă maturitatea politică a unor partide autohtone şi racordarea acestora la valorile europene, la doctrinele politice clasice, trebuie prezentate ca pe o performanţă a statului R. Moldova, nu doar a unui partid, fie că e vorba de PPCD, PDM, AMN, PL sau PLDM. Nu brand-ul are importanţă, ci avansarea pe calea schimbării  mentalităţii, calităţii, culturii clasei politice naţionale, de acţiunile căreia depinde viaţa noastră, a tuturor.

Vă rog, dnă director, să vă documentaţi personal asupra acestui caz, pentru a lua  măsurile ce se impun în raport cu cei care compromit meseria de jurnalist şi ideea de serviciu public de televiziune. Aştept răspunsul dvs în scris, care să conţină: numele autorilor subiectului (şef/executor), motivele care au condus la o asemenea prezentare tendenţioasă a evenimentului şi măsurile luate de conducerea televiziunii „Moldova1”.

E.Rîbca: De ce aţi venit la CO cu o scrisoare adresată directorului TV?
A.Peru-Balan: Unde trebuia să vin? Altă metodă nu ştiu. Tertipuri de acestea au fost foarte multe. Nu se putea comenta un asemenea subiect.
E.Rîbca: Aveţi propuneri?

A.Peru-Balan: Aş vrea să nu se repete aceste lucruri, să ştiu cine a făcut şi la iniţiativa cui?

E.Rîbca: Înregistraţi demersul în Cancelaria Companiei, după care se va examina în conformitate cu procedura în vigoare. Nu este un demers faţă de CO ca să-l înregistrăm noi.
Membrii CO discută.

A.Peru-Balan: S-a comis o greşeală.
R.Lozinschi-Hadei: Nu mi se pare un subiect atât de important.

A.Peru-Balan: Aşa făceau comuniştii: era o conferinţă a democraţilor şi apoi se comenta. De ce trebuie să repetăm această practică?
R.Lozinschi-Hadei: Într-adevăr comentariul nu îşi avea locul. Dar problema se putea aborda într-un alt mod.
E.Rîbca: Am fost în Parlament cu dna V.Cucereanu, dl V.Ţapeş şi dl T.Tataru când s-a vorbit despre monitorizări. Intenţionam să supun votului o hotărâre privind automonitorizarea serviciilor de programe. Este perioada concediilor …
V.Ţapeş: Punem „lupul paznic la oi”.

E.Rîbca: Propun să votăm încheierea şedinţei.

S-a votat: “Pentru” – unanim.

Şedinţa s-a finisat la 18:10

Descifrare:

Natalia BEREGOI __________________

Au semnat:

1. Eugeniu RÎBCA       __________ Preşedintele Consiliului de Observatori

2. Viorica  BOGATU     _________ Secretarul şedinţei Consiliului de Observatori  

3. Tudor TATARU ________________

4. Aurelia PERU-BALAN ____________

5. Vitalie ŢAPEŞ ___________________

6. Raisa LOZINSCHI-HADEI _________

7. Igor MUNTEANU ________________

Preşedintele CO __________                                           LŞ                     Secretarul şedinţei CO  ________________


